**Bladskjærerbier** (Megachilini) er en gruppe solitære bier som tilhører gruppen buksamlerbier (Megachilinae). De er viktige for bestøvningen av planter. Gruppen omfatter blant andre verdens største bie, den svært sjeldne, opptil 39 mm lange *Megachile (Chalicodoma) pluto*. I alt er det kjent ca. 1 900 arter, slekten *Megachile* alene har ca. 1 400.

Utseende
--------

Middelsstore til store, ofte brede og kraftige bier. Hodet er gjerne stort og bredt, ofte med ganske store mandibler (overkjever). 
Kroppen er bred, bakkroppen oval. Forvingen har to lukkede celler i den ytre delen (submarginalceller). Beina er ganske kraftige, ofte med tette, utstående hår.
Slekten *Coelioxys* har en spisst kjegleformet bakkropp.

Levevis
-------

Bladskjærerbiene er solitære bier som bygger reir i tunneler i treverk. Disse reirene forer de med avskårne plater av blader, for eksempel fra rosebusker, derav det norske navnet. Et reir av en rosebie (*Megachile centuncularis*) kan bestå av en lang gang i råtten ved, med 10 – 15 larvekammere etter hverandre, hvert forsynt med en klump av pollen til mat for larven. Kamrene er skilt med plugger av blader. Ikke alle artene skjærer blader, de store artene i underslekten *Chalicodoma* bruker i stedet harpikser som de samler inn fra planter i reirbyggingen. Slekten *Coelioxys* er gjøkbier som legger sine egg i reirene til sine slektninger i slekten *Megachile*.
*Megachile-*artene er ivrige blomsterbesøkere, og fordi deres transportmekanisme for pollen (på buken) er ganske ineffektiv, må de besøke svært mange blomster for å få samle inn en viss mengde pollen, de er dermed utmerkede pollinatorer, særlig fordi de gjerne konsentrerer seg om én enkelt planteart. Arten *Megachile rotundata* blir brukt i pollinering av blålusern, ved at man lager til kunstige reirplasser for biene som til gjengjeld sørger for effektiv pollinering.

Systematisk inndeling
---------------------

**Treliste**
* Ordenen vepser, (Hymenoptera)
	+ Gruppen stilkvepser, Apocrita
		- Gruppen broddvepser, Aculeata
			* Overfamilien Apoidea
				+ Familien bier, Apidae (i vid forstand)
					- buksamlerbier, Megachilinae
						* bladskjærerbier, Megachilini
							+ Slekten *Coelioxys* Latreille, 1809 – ca. 470 arter, 28 arter i Europa
							+ Slekten *Megachile* Latreille, 1802 – ca. 1400 arter, 100 arter i Europa, blant andre:
								- Underslekten *Chalicodoma* Lepeletier, 1841 – 18 arter i Europa
									* *Megachile (Chalicodoma) pluto* Wallace, 1859 – verdens største bie
								- Underslekten *Megachile* (i snever forstand)
									* rosebie, *Megachile centuncularis*
									* *Megachile lagopoda* (Linnaeus, 1761) – en sjelden og truet art i Norge
							+ Slekten *Radoszkowskiana* Popov, 1955 – fire arter

Kilder
------

* Fauna Europaea, utbredelsesdatabase over europeiske dyr:  Arkivert 2. juni 2017 hos Wayback Machine.
* Michener, C.D. (2000) The bees of the world. Megachilidae.

Eksterne lenker
---------------

* (en) *Megachilini* hos Fossilworks Rediger på Wikidata

* (en) *Megachilini* hos ITIS Rediger på Wikidata

* (en) *Megachilini* hos NCBI Rediger på Wikidata

* (en) *Kategori:Megachilini* – bilder, video eller lyd på Wikimedia Commons Rediger på Wikidata

* *Megachilini* – detaljert informasjon på Wikispecies Rediger på Wikidata
* Bilder av nordamerikanske arter: